《石庄临大江望江阴君山怀淮阴违尉用去年送行》
宋代·孙应时

日把文书揖上官，恐将心事负儒冠。
尘埃日月忙中度，学问工夫实处难。
莺谷已成经岁别，鹪巢且向一枝安。
绝怜对眼江南北，不得君山并马看。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。